ኢትዮጵያና አየርላንድ ሁለተንተናዊ ግንኙነታቸውን አጠናክረው ይቀጥላሉ
ኢትዮጵያና አየር ላንድ የጀመሩትን ሁለንተናዊ ግንኙነት አጠናክረው እንደሚቀጥሉ ገለጹ፡፡የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ የአየርላንድ የልማት፣ የንግድ ፕሮሞሽንና የሰሜን-ደቡብ ትብብር ሚኒስትር ዴኤታ ሚስተር ሲአን ሼርሎክ ጋር ትላንት በጽህፈት ቤታቸው በሁለትዮሽ ጉዳዮች ላይ ተወያይተዋል።በዚህ ወቅት አምባሳደር ብርሃነ በኢትዮጵያ የአየርላንድ መንግስት እያደረገ ስላለው እገዛና ድጋፍ ምስጋና አቅርበው አገራቱ በንግድና ኢንቨስትመንት የጀመሩትን ግንኙነት አጠናክረው መቀጠል አለባቸው ብለዋል።በኢትዮጵያ የአየርላንድ ኩባንያዎች የጀመሯቸው እንቅስቃሴዎች አበረታች ቢሆኑም ይህ እንቅስቃሴ በብዛትና በዓይነት ተጠናክሮ መቀጠል እንዳለበት ገልጸዋል፡፡እንደ ሚኒስትር ዴኤታው ገለጻ ኢትዮጵያ ከአፍሪካ እህት አገሮች ጋር በመሆን አልፎ አልፎ የሚታዩ ግጭቶችን በማስወገድ ሰላም የሰፈነባትና ለልማት ምቹ የሆነ አህጉር ለመፍጠር ለሚደረገው ጥረት ተባብራ እየሰራች እንደሆነ ተናግረዋል።የአየርላንድ የልማት፣ የንግድ ፕሮሞሽንና የሰሜን-ደቡብ ትብብር ሚኒስትር ዴኤታ ሚስተር ሲአን ሼርሎክ በበኩላቸው እንደገለጹት ኢትዮጵያ በክፍለ አህጉሩና በአህጉሩ ባላት ከፍተኛ ሚና አገራቸው የምታደርገውን የሁለትዮሽ ግንኙነት ለማጠናከር ብቻ ሳይሆን የአፍሪካን አቋም ለማወቅ ጠቃሚ ነው።አገራቱ በጋራ የሚሰሩባቸው ብዙ የትብብር መስኮች እንዳሉ ሚኒስትር ዴኤታው ተናግረው በተለይ የሁለቱ አገራት ግንኙነት ከባለፈው ጥቅምት የአየርላንድ ሪፐብሊክ ፕሬዝዳንት ሚካኤል ሄጀንስ ይፋዊ የስራ ጉብኝት በኋላ እየተሻሻለ መጥቷል ሲሉ ተናግረዋል።በወቅቱ አገራቱ የመግባቢያ ሰነድ እንደተፈራረሙ ሚኒስቴር ዴኤታ ጠቅሰው ይህን ሰነድ ወደ ስምምነት ቀይሮ የአገራቱን ግንኙነት ማሳደግ እንደሚያስፈልግ አስታውቀዋል።ይህ የዛሬው ውይይት የኢትዮጵያን የልማት ፖሊሲ አውቆ የአየላንድ ድጋፍ፣ እርዳታና ትብብር ለመቃኘት ትልቅ አስተዋጽኦ አለው ብለዋል።የኢትዮጵያ አየር መንገድ ከአዲስ አበባ ወደ አየርላንድ ደብሊን የሚያደርገው የቀጥታ በረራ አየርላንድ ወደ ኢትዮጵያ ብቻ ሳይሆን ወደ አፍሪካም ለመድረስ ለምታደርገው እንቅስቃሴ ከፍተኛ ሚና ይጫወታል ብለዋል።አየርላንድ የኢትዮጵያን ቀጣይ የእድገትና ትራንፎርሜሽን እቅድ ለመደገፍ ዝግጁ መሆኗን ተናግረዋል።አየርላንድ በዓመት በመልማት ላይ ለሚገኙ አገራት በየዓመቱ ከምትመድበው 630 ሚሊዮን ዩሮ ውስጥ ለኢትዮጵያ 30 ሚሊዮን ዩሮ ያህሉን ትለግሳለች።የኢትዮ-አየርላንድ የዲፕሎማሲ ግንኙነት የተጀመረው እአአ በ1994 ነው። (ኢዜአ)